Klus, Martin, poslanec NR SR (2017-02-14):
Ďakujem veľmi pekne za slovo. Príjemné, dobré ráno všetkým prajem. Využijem túto príležitosť na to, aby sme možno otvorili ďalšiu Pandorinu skrinku, ktorá si zaslúži byť otvorená možno v súvislosti práve s touto témou, a to je otázka, čo po prípadnom zrušení vyšších územných celkov. My sme sa, samozrejme, viackrát touto témou zaoberali aj na akademickej pôde, samozrejme, aj v politických diskusiách a je zrejmé, že nastál najvyšší čas, aby sme sa spoločne so ZMOS-om a, samozrejme, vládou Slovenskej republiky a vecne príslušným ministerstvom začali seriózne zaoberať, čo ideme robiť s 2 927 obcami, ktoré na Slovensku máme. Za seba poviem, že nie som zástanca toho, aby sme tieto obce nasilu zlučovali. Tento proces si mnohé z nich absolvovali v minulosti a ako taký tento proces odmietajú aj vzhľadom na to, že vo veľkej miere bol tento proces spojený aj s mnohými krivdami, ktoré sa na týchto obciach narobili. Sám pochádzam z mesta Banská Bystrica a dodnes tam máme nevyriešený problém s mestskou časťou Šalková, ktorá dokonca v platnom referende rozhodla o oddelení sa od mesta, ale dodnes tento proces neprebehol a stále tu je otvorená akási rana na tvare miesta tejto malej obce ako súčasti mesta Banská Bystrica. A aj na základe tejto skúsenosti je zrejmé, že tá diskusia o tom, ako sa komplexne a systémovo vyrovnať s problémom, o ktorom tu hovorím, je viac ako potrebná a už včera na ňu bolo neskoro. Čiže ak dnes tu na tomto mieste hovoríme o zrušení vyšších územných celkov, ja si myslím, že automaticky a zákonite začnime rozprávať aj o tom, čo urobiť s municipalizáciou, tak ako ju zažili mnohé iné krajiny Európy v nedávnom období. Príkladom nech je napríklad Dánsko alebo Fínsko, určite pán kolega Beblavý vie, o čom hovorím, kde istým razantným, možnože radikálnym spôsobom sa podarilo municipolizovať tieto krajiny tak, aby práve zlúčené mestá a obce častokrát na báze istých mikroregiónov do istej miery dobrovoľne, do istej miery menej dobrovoľne, ale predsa len najmä v zmysle pozitívnej motivácie pre tieto obce sa podarilo dostať verejnú správu tam, kde by možno bolo potrebné ju dať aj v našich končinách. Táto diskusia mi zatiaľ v Národnej rade Slovenskej republiky chýba a som presvedčený o tom, že ak ju spustíme seriózne, bezprostredne po vyšších územných celkoch, alebo teda po voľbách do vyšších územných celkov, tak môžme prísť ku konsenzuálnemu riešeniu tak, aby, ako sa hovorí, bol aj vlk sýty, aj baran celý a aby celú túto diskusiu a možno aj opatrenia s ňou prijaté nebral ZMOS ako útok proti nemu samotnému, toto je asi to najdôležitejšie, čo je potrebné, aby sme v celej tejto záležitosti dosiahli. Ak sa nám to podarí, bude to na prospech reformy verejnej správy v celej Slovenskej republike a bezprostredne potom naozaj môžme seriózne otvoriť opäť raz diskusiu, do akej miery po municipalizácii je ešte potrebné, aby sme tu mali druhý stupeň samosprávy, ako ho poznáme v súčasnosti v podobe vyšších územných celkov. Takže toto je akási moja malá výzva na nás všetkých, aby sme okrem témy vyššie územné celky sa seriózne začali zaoberať aj so situáciou vo verejnej správe, konkrétne v samospráve na Slovensku ako takej. Verím, že táto výzva bude v krátkom čase vypočutá. A za náš poslanecký klub hovorím, že sme pripravení ju úplne reflektovať. Ďakujem veľmi pekne za pozornosť.